Duikrekord pryk nou agter SA’ner se naamKaren van den Oever. Foto: Verskaf. 236 meter. Dít is hoe diep Karen van den Oever by Boesmansgat in die Noord-Kaap geduik het om die wêreld-grotduikrekord vir vroue agter haar naam te skryf. Maar moet egter nie dink dit is so maklik soos val in die water en sink nie. Aikôna, maande se beplanningswerk is nodig. Karen se duikavontuur het al in 2001 begin en sy het in 2006 na die meer tegniese afdeling van die sport oorgeskuif. “Ek het toe reeds daarvan gedroom om die wêreldrekord te verbeter, maar dit was eers in 2016 met my eerste duik van 100 m waar dinge in alle erns begin het,” het sy aan Maroela Media gesê. Sy het daarna geleidelik dieper en dieper geduik, totdat sy genoeg selfvertroue opgebou het om die rekordpoging aan te pak. “Dit het langer as ’n jaar geneem om alles in plek te kry vir die Boesmansgat-ekspedisie en dit het ook baie logistieke beplanning geverg.” Daarbenewens is daar deeglik na elke moontlike noodgeval-situasie gekyk – haar wêreldrekord-poging word immers in ’n baie onvoorspelbare milieu aangepak. “Ons het vooraf noodoefeninge saam met al die spanlede by Boesmansgat gedoen om te verseker dat ons iemand so vinnig as moontlik uit die water kan kry.” Voordat enige duiksessie van stapel gestuur is, is ’n tou in die water laat sak vir die duiker om te volg. Foto: Verskaf. “Ek was veral die oggend voor die duik kwaai op my senuwees, maar toe ek eers in die water was, het al die onsekerheid soos mis voor die son verdwyn.” Sewe uur en amper 240 meter later het Karen die wêreldrekord verbeter. Nodeloos om te sê is sy baie trots op haar prestasie. “Dit was al vir ’n baie lang ruk my droom gewees en ek is ongelooflik dankbaar teenoor my span dat dit nou ’n werklikheid geword het.“ Wil sy in die toekoms dieper duik? “Ek is nog nie heeltemal seker nie; ek moet nog ’n bietjie daaroor dink. Ek en my man het ons eie duikklub (Somewhere Out There Diving) en ek gaan vir eers daarop konsentreer om my kennis met ander duikers te deel.”